paragraph_text: Osnovao ju je zagrebački nadbiskup, kardinal Franjo Šeper kao crkvenu ustanovu koja će omogućiti dublje i šire poznavanje misli Drugog vatikanskog sabora u Hrvatskoj. Na osnivanje Kršćanske sadašnjosti utjecao je i časopis Svesci, koji je počeo izlaziti 1966. godine, a uz koje se prvi put spominje termin Kršćanska sadašnjost. Među pokretačima i značajnim urednicima i autorima izdanja Kršćanske sadašnjosti bili su Tomislav Janko Šagi-Bunić, Josip Turčinović i Vjekoslav Bajsić. Časopisi koje objavljuju su Biblija danas, Služba riječi, Communio (Svesci, Svesci - Communio), Kana, Bogoslovska smotra, Nova prisutnost, Croatica Christiana Periodica.